खैरू बक्खरा गै खड़ोता दो चिखा पासै इयां दिक्खै करदा हा, जियां अक्खियें राऐं चिखां दी अग्ग ओदी नाड़ी नाड़ी गी जाली देआ करदी ही। ओदी रत्तू च बी जियां उनें अग्गी दे लोरें भांबड़ बाली ओड़े हे। ओदी देहू च इक्कै बारी केईं भट्ठियां तपी पेइयां हियां। उसी सामनै कुन्तो दी चिखा नईं, अपनै जीवनै दी, जीवनै दे गीतें-भाखें दी चिखा बलदी सेई होआ करदी ही। उस चिखा दी अग्गी च जीवनै दी सारी आस्था-मानता फकोआ करदी ही। दूए लोक अजें उत्थें बैठे दे हे, ओ बल्लें बल्लें पिछड़ा परतोआ। ओदी टोरा कशा सेई होंदा हा जे कोई मुड़दा टुरै करदा होऐ!